....ऐसे मिल सकती है सड़क जाम से निजात
एनएच32 मार्ग को जोड़ने वाली टिस्को भेलाटांड़-कपुरिया मुख्य मार्ग राहगीरों के लिए परेशानी का सबब बन गया है। भेलाटांड़ मोड़ तथा इसके आसपास हमेशा सड़क जाम की स्थिति बनी रहती है। जाम की स्थिति ऐसी बन जाती है कि लोगों का पैदल चलना भी दूभर हो जाता है। सड़क जाम के कारण स्कूली बच्चों को काफी मुश्किलों का सामना करना पड़ता है। आपातकालीन स्थिति में एंबुलेंस को भी पार होने का जगह नहीं मिल पाता है। चंद फर्लांग की दूरी को पार करने के लिए आम लोगों को घंटों इंतजार करना पड़ता है। इस मुख्य सड़क से दर्जन भर स्कूल कॉलेज के बच्चे, टिस्को भेलाटांड़ टाटा सिजुआ कोलियरी में काम करने वाले, धनबाद रांची जाने के लिए कपुरिया से बस पकड़ने तथा सिजुआ कतरास स्टेशन के लिए लोगों की प्रतिदिन आवाजाही होती है। मोड़ के समीप टिस्को फीडर अस्पताल है। जहां मरीज तथा चिकित्सकों का आना जाना होता है। इनलोगों को प्रतिदिन सड़क जाम से रूबरू होना पड़ता है।
सड़क जाम से बेहाल लोगों ने जिला प्रशासन से निजात दिलाने की गुहार लगाई है। यदि जिला प्रशासन दिलचस्पी दिखाए तो लोगों की यह परेशानी आसानी से दूर हो सकती है। सरकारी जमीन को अतिक्रमण कर किए गए अवैध निर्माण को हटाने से मोड़ के आसपास सड़क जाम की समस्या समाप्त हो सकती है। साथ ही सड़क पर दुकान का सामान रखकर बेचने वालों पर कार्रवाई हो तथा सड़क किनारे चार पहिया वाहन खड़ा करने पर रोक लगने से भी लोगों की परेशानी कम हो सकती है। आड़े तिरछे खड़ा करने वाले दो पहिया वाहन चालकों पर भी कार्रवाई होनी चाहिए। भारी वाहनों के चलने का समय सुनिश्चित की जाए। जिला प्रशासन ने यदि इस पर अमल किया तो लोगों को प्रतिदिन होने वाली सड़क जाम से मुक्ति मिल सकती है।
भेलाटांड़-कपुरिया मुख्य मार्ग पर कोयला परिवहन के लिए दिन रात भारी वाहनों का आवागमन होता है। इसके अलावा दर्जनों छोटी बड़ी स्कूल के वाहन बच्चों को ढोने का काम करते हैं। अनगिनत दो पहिया वाहन सड़क पर सरपट दौड़ते हैं। यह सड़क इतना संकीर्ण हो चुका है यदि एक साथ दो बड़े वाहन आमने सामने हो गए तो फिर लोगों को सड़क पार करने के लिए घंटों जद्दोजेहद करना पड़ता है। लोगों को ऐसी स्थिति का सामना दिनभर में कई बार करना पड़ता है। सड़क जाम के कारण हमेशा दुर्घटना की भी आशंका बनी रहती है। हालांकि मोड़ पर स्थित टाटा के चेकपोस्ट पर कार्यरत निजी सुरक्षा जवान सड़क जाम से निजात दिलाने के लिए मुस्तैद रहते हैं, लेकिन सड़क की संकीर्णता के कारण ये भी विवश हो जाते हैं।
सड़क का अतिक्रमण मुख्य वजह
भेलाटांड़मोड़ के आसपास की दुकानें पूरी तरह सड़क पर गई हैं। सड़क का अतिक्रमण कर अवैध ढंग से दुकान को आगे बढ़ा दिया गया है। इसके अलावा दुकान का सामान सड़क से सटाकर लगा दिया जाता है। यदि कोई ग्राहक इनके दुकान पर आता है तो वह अपनी बाइक या साइकिल सड़क पर खड़ा करने को विवश होता है। यहां सड़क पूरी तरह संकीर्ण हो चुकी है। स्थानीय पुलिस की उदासीनता के कारण इन दुकानदारों का हौसला सातवें आसमान पर है। इसके अलावा बचे खुचे सड़क पर निजी वाहन चालक अपनी वाहन को खड़ी कर देतें हैं। भाड़े पर चलने वाली ये निजी वाहन सड़क किनारे ही खड़ी रहती हैं। इससे सड़क का एक भाग इनके कब्जे में जाता है।
राहगीरों के लिए परेशानी का सबब बना भेलाटांड़-कपुरिया मुख्य मार्ग
hin_Deva hin_Deva hin_Deva hin_Deva hin_Deva hin_Deva hin_Deva